Skömmu fyrir jól afhenti Lárus L. Blöndal forseti ÍSÍ fulltrúum héraðsskjalasafna á Íslandi eintök af afmælisbók ÍSÍ sem ber heitið „ Íþróttabókin – ÍSÍ , saga og samfélag í 100 ár “ . ÍSÍ hefur ákveðið að gefa öllum héraðsskjalasöfnum á landinu eintök af bókinni , sem inniheldur mikinn fróðleik um íþróttir í íslensku samfélagi síðustu 100 árin . Bókin var gefin út í tilefni af aldarafmæli sambandsins í fyrra . „ Á afmælisárinu stóðu ÍSÍ og héraðsskjalasöfn á landinu fyrir átaki í að safna og skrá skjöl íþróttafélaga hér á landi . Meginmarkmið átaksins var að safna og skrá eldri skjöl íþróttafélaga , svo sem fundargerðir , sendibréf , félagaskrár , bókhald og ljósmyndir . Góður árangur varð af átakinu en milli 150 og 200 hillumetrar af skjölum frá yfir 300 íþróttafélagum eru nú í vörslu héraðsskjalasafnanna . Átakið var upphafið að góðri samvinnu íþróttafélaga og héraðsskjalasafna á landinu sem vonandi skilar áframhaldandi vitundarvakningu um mikilvægi þess að varðveita gögn og ljósmyndir úr starfi íþróttahreyfingarinnar , “ segir í tilkynningu frá ÍSÍ .